钦定古今图书集成/明伦汇编/官常典/第469卷 > 陈庆之
## 钦定古今图书集成/明伦汇编/官常典/第469卷 > 陈庆之

按《梁书》本传，“庆之，字子云，义兴国山人也。幼而随从
高祖。高祖性好棋，每从夜达旦不辍。等辈皆倦寐，惟
庆之不寝，闻呼即至，甚见亲赏。从高祖东下，平建邺，
稍为主书，散财聚士，常思效用。除奉朝请。普通中，魏
徐州刺史元法僧于彭城求入内附，以庆之为武威
将军，与胡龙牙、成景㒞率诸军应接。还除宣猛将军”、
文德主帅，仍率军二千送豫章王综入镇徐州。魏遣
安丰王元延明、临淮王元彧率众二万来拒，屯据陟
〈阙〉延明先遣其别将丘大千筑垒浔梁，观兵近境。庆
之进薄其垒，一鼓便溃。后豫章王弃军奔魏，众皆溃
散，诸将莫能制止。庆之乃斩关夜退，军士得全。普通
七年，安西将军元树出征寿春，除庆之假节，总知军
事。魏豫州刺史李宪遣其子长钧别筑两城相拒，庆
之攻之，宪力屈，遂降。庆之入据其城，转东宫直阁，赐
爵关中侯。大通元年，隶领军。曹仲宗伐涡阳，魏遣征
南将军、常山王元昭等率马步十五万来援，前军至
驼涧，去涡阳四十里。庆之欲逆战，韦放以“贼之前锋，
必是轻锐，与战若捷，不足为功；如其不利，沮我军势《兵法》所谓以逸待劳，不如勿击。”庆之曰：“魏人远来，皆
已疲倦，去我既远，必不见疑。及其未集，须挫其气，出
其不意，必无不败之理。且闻魏所据营，林木甚盛，必
不夜出，诸君若疑惑庆之，请独取之。”于是与麾下二
百骑奔击，破其前军，魏人震恐。庆之乃还与诸将连
营而进，据涡阳城，与魏军相持。自春至冬，数十百战，
师老气衰，魏之援兵复欲筑垒于军后，仲宗等恐腹
背受敌，谋欲退师。庆之杖节军门曰：“共来至此，涉历
一岁，糜费粮仗，其数极多。诸军并无斗心，皆谋退缩，
岂是欲立功名，直聚为抄暴耳。吾闻置兵死地，乃可
求生，须寇大合，然后与战。审欲班师，庆之别有密敕，
今日犯者，便依明诏。”仲宗壮其计，乃从之。魏人犄角
作十三城，庆之衔枚夜出，陷其四垒，涡阳城主王纬
乞降，所馀九城，兵甲犹盛，乃陈其俘馘，鼓噪而攻之，
遂大奔溃，斩获略尽。涡水咽流，降城中男女三万馀
口。诏以涡阳之地置西徐州，众军乘胜前顿城父，高
祖嘉焉，赐庆之手诏曰：“本非将种，又非豪家，觖望风
云，以至于此。可深思奇略，善克令终，开朱门而待宾，
扬声名于竹帛，岂非大丈夫哉！”大通初，魏北海王元
颢以本朝大乱，自拔来降，求立为魏主。高祖纳之，以
庆之为假节、飙勇将军，送元颢还北。颢于涣水即魏
帝号，授庆之使持节、镇北将军、护军、前军大都督，发
自铚县，进拔荥城，遂至雎阳。魏将丘大千有众七万，
分筑九城以相拒。庆之攻之，自旦至申，陷其三垒，大
千乃降。时魏征东将军、济阴“王元徽业率羽林庶子
二万人来救梁、宋，进屯考城。城四面萦水，守备严固。
庆之命浮水筑垒，攻陷其城，生擒徽业，获租车七千
八百两，仍趣大梁，望旗归款。”颢进庆之卫将军、徐州
刺史、武都公，仍率众而西。魏左仆射杨昱、西阿王元
庆，抚军将军元显恭，率御仗羽林宗子、庶子，众凡七
万，据荥阳拒颢。兵既精彊，城又险固，庆之攻未能拔。
魏将元天穆大军复将至，先遣其骠骑将军尔朱吐
没儿领胡骑五千，骑将鲁安领夏州步骑九千援杨
昱。又遣右仆射尔朱隆、西荆州刺史王罴骑一万据
虎牢。天穆、没儿前后继至，旗鼓相望。时荥阳未拔，士
众皆恐，庆之乃解鞍秣马，宣喻众曰：“吾至此以来，屠
城略地，实为不少。君等杀人父兄，掠人子女，又为无
算。天穆之众，并是仇雠。我等才有七千，卤众三十馀
万，今日之事，义不图存。吾以卤骑，不可争力平原，及
未尽至前，须平其城垒。诸君无假狐疑，自贻屠脍。”一
鼓悉使登城，壮士东阳宋景休、义兴鱼天愍逾堞而
入，遂克之。俄而魏阵外合，庆之率骑三千，背城逆战，
大破之，鲁安于阵乞降。元天穆、尔朱吐没儿单骑获
免。收荥阳储实、牛马谷帛，不可胜计。进赴虎牢，尔朱
隆弃城走，魏主元子攸惧，奔并州。其临淮王元彧、安
丰王元延明率百僚封府库，备法驾，奉迎颢入洛阳
宫御前殿，改元，大赦。颢以庆之为侍中、车骑大将军、
左光禄大夫，增邑万户。魏大将军、上党王元天穆、王
老生、李叔仁又率众四万，攻陷大梁，分遣老生、费穆
兵二万据虎牢。刁宣、刁双入梁，宋庆之随方掩袭，并
皆降款。天穆与十馀骑北渡河，高祖复赐手诏称美
焉。庆之麾下悉著白袍，所向披靡。先是，洛阳童谣曰：
“名师大将莫自牢，千兵万马避白袍。”自发铚县至于
洛阳，十四旬，平三十二城，四十七战，所向无前。初，元
子攸止单骑奔走，宫卫嫔侍，无改于常。颢既得志，荒
于酒色，乃日夜宴乐，不复视事，与安丰、临淮共立奸
计，将背朝恩，绝宾贡之礼。直以时事未安，且资庆之
之力，用外同内异，言多忌刻。庆之心知之，亦密为其
计，乃说颢曰：“今远来至此，未伏尚多，若人知虚实，方
更连兵，而安不忘危，须豫为其策。宜启天子，更请精
兵，并勒诸州，有南人没此者，悉须部送。”颢欲从之，元
延明说颢曰：“陈庆之兵，不出数千，已自难制。今增其
众，宁肯复为用乎！权柄一去，动转听人，魏之宗社，于
斯而灭。”颢由是致疑，稍成疏贰，虑庆之密启，乃表高
祖曰：“河北、河南，一时已定，惟尔朱荣尚敢跋扈，臣与
庆之自能擒讨。今州郡新服，正须绥抚，不宜更复加
兵，摇动百姓。”高祖遂诏众军皆停界首，洛下南人不
出一万，羌夷十倍。军副。马佛念言于庆之曰：“功高不
赏，震主身危，二事既有，将军岂得无虑？自古以来，废
昏立明，扶危定难，鲜有得终。今将军威震中原，声动
河塞，屠颢据洛，则千载一时也。”庆之不从。颢前以庆
之为徐州刺史，因固求之镇，颢心惮之，遂不遣，乃曰：
“主上以洛阳之地，全相任委，忽闻舍此朝寄，欲往彭
城，谓君遽取富贵，不为国计。手敕频仍，恐成仆责。”庆
之不敢复言。魏天柱将军尔朱荣、右仆射尔朱隆、大
都督元天穆、骠骑将军尔朱吐没儿、荣长史高欢、鲜
卑芮芮勒众号百万，挟魏主元子攸来攻颢。颢据洛
阳六十五日，凡所得城，一时反叛。庆之渡河守北中
郎城，三日中十有一战，伤杀甚众。荣将退，时有刘助
者，善天文，乃谓荣曰：“不出十日，河南大定。”荣乃缚木
为筏，济自硖石，与颢战于河桥。颢大败，走至临颍，遇贼被擒。洛阳陷，庆之马步数千，结阵东反，荣亲自来
追。值嵩高山水洪溢，军人死散，庆之乃落须发为沙
门，间行至豫州，豫州人程道雍等潜送出汝阴。至都，
仍以功除右卫将军，封永兴县侯，邑一千五百户。出
为持节、都督缘淮诸军事、奋武将军、北兖州刺史。会
有妖贼沙门僧强自称为帝，土豪蔡伯龙起兵应之。
僧强颇知幻术，更相煽惑，众至三万，攻陷北徐州，济
阴太守杨起文弃城走，锺离太守单希宝见害，使庆
之讨焉。车驾幸白下临饯，谓庆之曰：“江、淮兵劲，其锋
难当，卿可以策制之，不宜决战。”庆之受命而行，曾未
浃辰，斩伯龙，僧强传其首。中大通二年，除都督南北
司、西豫豫四州诸军事、南北司二州刺史，馀并如故。
庆之至镇，遂围悬瓠，破魏颍州刺史娄起、扬州刺史
是元宝于溱水。又破行台孙腾、大都督侯进、豫州刺
史尧雄、梁州刺史司马恭于楚城。罢义阳镇兵，停水
陆转运，江湘诸州，并得休息。开田六千顷，二年之后，
仓廪充实，高祖每嘉劳之。又表省南司州，复安陆郡，
置上明郡。大同二年，魏遣将侯景率众七万寇楚州，
刺史桓和陷没。景仍进军淮上，贻庆之书使降。敕遣
湘潭侯退、右卫夏侯夔等赴援。军至黎浆，庆之己击
破景。时大寒雪，景弃辎重走，庆之收之以归。进号“仁
威将军。”是岁，豫州饥，庆之开仓赈给，多所全济。州民
李昇等八百人表请树碑颂德，诏许焉。五年十月，卒，
时年五十六。赠散骑常侍、左卫将军，鼓吹一部，谥曰
武。敕义兴郡发五百丁会丧。庆之性祇慎，衣不纨绮，
不好丝竹，射不穿札，马非所便，而善抚军士，能得其
死力。长子昭嗣。